Papersnake/gushiwen huggingface dataset:
古树道中登山绝顶望西南诸峰
何曰愈（清代）

嶕峣摩苍天，万壑泻激濑。古木猿狖啼，阴崖鬼神会。

四顾何茫茫，始讶坤舆大。群山皆俯伏，迤逦如积块。

侧听河汉流，俯视飞鸟背。举手扪日车，乃知天在外。

常恐地维薄，兼愁星辰碍。更喜西南峰，巘崿逞奇怪。

森然芒角出，罗列悉下拜。云海荡心胸，天风吹衣带。

览兹销烦忧，下山日正亥。
曾子固令咏齐州景物作二十一诗以献 其二十一 北渚亭
孔平仲（宋代）

高深极前临，苍莽接回眺。齐州景物多，于此领其要。
故人芳履安子昆季同时入泮诗以励之
鄂洛顺（清代）

世泽从来瑞应殊，文光今见耀双珠。影联泮水辉相映，香发芝兰韵不孤。

簇簇喜看盈彩仗，煌煌争见霭庭衢。定知秋榜兼春榜，鹓鹭仙班总并驱。
念奴娇·暗黄著柳
连仲宣（宋代）

暗黄著柳，渐寒威收敛，日和风细。□□端门初锡宴，郁郁葱葱佳气。太一行春，青藜照夜，夜色明如水。鳌山彩结，恍然移在平地。曲盖初展湘罗，玉皇香案，近雕阑十二。夹道红帘齐卷上，两行绝新珠翠。清跸声乾，传柑宴罢，闪闪星球坠。下楼归去，觚稜月衔龙尾。
游春八咏 其二 宿雨新晴
欧阳澈（宋代）

濛濛春锁弄晴雨，花褪残红烟淡伫。泼成浓黛远山青，秀色轻淡芳草布。

园林依约清且新，滑唇好鸟相和鸣。轻寒不断微风作，幽花一笑游人醒。
早夏偶作
李覯（宋代）

闲愁不觉过年光，强半精神似醉乡。
几度雨来成恶热，有时云断见斜阳。
古人事业尘空满，故国园林草自长。
赖得南华怜我病，一篇齐物胜医方。
俞荪墅示以杂兴四首乃用危骊塘所次唐子西韵
陈著（宋代）

道路尘方暗，田园事岂差。
营巢难老鹤，谋啄拙饥鸦。
时有诗题壁，多因病在家。
学仙非骨相，枉是住丹霞。
题甘茂祠
李复（宋代）

奋身孤旅相秦王，欲去忧谗伦乐羊。
不有私金助心赏，可能明日拔宜阳。
送王检讨年丈以足疾辞归天台 其一
员兴宗（宋代）

孤心琳宇事无事，再拜玉门山上山。重至玉堂合小却，好抽金匮为重删。
送定西侯总戎北征
程敏政（明代）

手提金印下龙荒，九月边城草木黄。随处建牙分战士，刻期舆榇得戎王。

风吹汉月笳声远，霜拂胡云剑气长。拟听玉关驰露布，泰阶那复候天狼。
植竹吏隐堂后因题 其一
许安仁（宋代）

斸破中庭一亩苔，主人发白手亲栽。即今谁识清真节，须向三冬雪后来。
智达上人水精念珠歌
欧阳詹（唐代）

水已清，清中不易当其精。精华极，何宜更复加磨拭。

良工磨拭成贯珠，泓澄洞澈看如无。星辉月耀莫之逾，

骇鸡照乘徒称殊。上人念佛泛贞谛，一佛一珠以为计。

既指其珠当佛身，亦欲珠明佛像智。咨董母，访朱公。

得之玓瓅群奇中，龙龛鹫岭长随躬。朝自守持纤掌透，

夜来月照红绦空。穷川极陆难为宝，孰说砗磲将玛瑙。

连连寒溜下阴轩，荧荧泫露垂秋草。皎晶晶，彰煌煌，

陆离电烻纷不常，凌眸晕目生光芒。我来借问修行术，

数日殷勤美兹物。上人视日授微言，心静如斯即诸佛。
五柳
王安石（宋代）

五柳柴桑宅，三杨白下亭。
往来无一事，长得见青青。
句 其十八
丁谓（宋代）

气候灵台上，书观云阙前。
赠钱道人
刘克庄（宋代）

除了布裘外，都无物自随。
跣能行大雪，饥但嚥华池。
说相言多验，嫌钱事更奇。
一般难晓处，装背贵人诗。
句
谌祜（宋代）

诗到二南风化在，句流三谢语言工。
和张荆州所寄 其二
张栻（宋代）

诗来千里作春妍，尚记城南五亩园。岂但苔痕留屐齿，故应石上有洼樽。
黑漆弩·游金山寺
王恽（元代）

邻曲子严伯昌，尝以《黑漆弩》侑酒。省郎仲先谓余曰：“词虽佳，曲名似未雅。若就以‘江南烟雨’目之何如？”予曰：“昔东坡作《念奴》曲，后人爱之，易其名为《酹江月》，其谁曰不然？”仲先因请余效颦。遂追赋《游金山寺》一阕，倚其声而歌之。昔汉儒家畜声伎，唐人例有音学。而今之乐府，用力多而难为工，纵使有成，未免笔墨劝淫为侠耳。渠辈年少气锐，渊源正学，不致费日力于此也。其词曰：

苍波万顷孤岑矗，是一片水面上天竺。金鳌头满咽三杯，吸尽江山浓绿。蛟龙虑恐下燃犀，风起浪翻如屋。任夕阳归棹纵横，待偿我平生不足。
次韵王才少师杂花五首
李弥逊（宋代）

嫩蕊商量渐满枝，刘郎对境久忘机。
折来不拟供樽俎，要与游蜂作伴归。
仁宗皇帝挽词七首
蔡襄（宋代）

攒宫开七月，隧路闭千秋。
地带三川拆，天含万国愁。
鸟云知圣没，龙驾想神游。
厚禄将无报，惭恩更白头。
艳歌何尝行
曹丕（魏晋）

何尝快。
独无忧。
但当饮醇酒。
炙肥牛。
长兄为二千石。
中兄被貂肥。
小弟虽无官爵。
鞍马{马反}{马反}。
往来王侯长者游。
但当在王侯殿上。
快独摴蒲六博。
对坐弹棋。
男儿居世。
各当努力。
{?戚}迫日暮。
殊不久留。
少小相触抵。
寒苦常相随。
忿恚安足诤。
吾中道与卿共别离。
约身奉事君。
礼节不可亏。
上惭沧浪之天。
下顾黄中小儿。
奈何复老心皇皇。
独悲谁能知。
水调歌头
朱熹（宋代）

富贵有馀乐，贫贱不堪忧。谁知天路幽险，倚伏互相酬。请看东门黄犬，更听华亭清唳，千古恨难收。何似鸱夷子，散发弄扁舟。

鸱夷子，成霸业，有馀谋。致身千乘卿相，归把钓渔钩。春昼五湖烟浪，秋夜一天云月，此外尽悠悠。永弃人间事，吾道付沧洲。
循资赵宰有贺诗次韵三首
陈造（宋代）

蒿帛入门无几润，妻孥食粥有馀清。
轻肥腾趠非吾愿，矻矻雌黄且课程。
松江
王安石（宋代）

宛宛虹霓堕半空，银河直与此相通。
五更缥缈千山月，万里凄凉一笛风。
鸥鹭稍回青霭外，汀洲时起绿芜中。
骚人自欲留坐句，忽忆君诗思已穷。
淇上酬薛三据，兼寄郭少府微（一作王昌龄诗
高适（唐代）

自从别京华，我心乃萧索。十年守章句，万事空寥落。
北上登蓟门，茫茫见沙漠。倚剑对风尘，慨然思卫霍。
拂衣去燕赵，驱马怅不乐。天长沧洲路，日暮邯郸郭。
酒肆或淹留，渔潭屡栖泊。独行备艰险，所见穷善恶。
永顾拯刍荛，孰云干鼎镬。皇情念淳古，时俗何浮薄。
理道资任贤，安人在求瘼。故交负灵奇，逸气抱謇谔。
隐轸经济具，纵横建安作。才望忽先鸣，风期无宿诺。
飘飖劳州县，迢递限言谑。东驰眇贝丘，西顾弥虢略。
淇水徒自流，浮云不堪托。吾谋适可用，天路岂寥廓。
不然买山田，一身与耕凿。且欲同鹪鹩，焉能志鸿鹄。
送葛谦问
蔡戡（宋代）

功名固有更何疑，平步青云不用梯。
他日玉堂风雨夜，略移清梦到荆溪。
春景 花飞减却春
刘辰翁（宋代）

老子情如海，花无醉后新。飞来如许雪，减却不多春。

轻薄随流水，颠狂落近邻。犹寒犹未晚，半雨半成尘。

拾翠危无路，残红老得人。清晨添酒量，日日是芳辰。
再和宿囊山三首
刘克庄（宋代）

恰似病沙门退院，又如老禅录归农。
素无才调宴三阁，不愿歌归传六宫。
万首漏名宗派农，百年占籍醉乡中。
暮龄喜共樵夫语，懒与诸儒论异同。
上巳呈子有
洪咨夔（宋代）

隔水梨花豪放尽，安排鼠耳到庭槐。
十分春事杜门过，百色老怀中酒来。
闻丽人行头辄掉，见兰亭帖眼还开。
碧衫玉唾酴醾晚，更倩诗翁着句催。
送潘剩水归逢简
何巩道（明代）

江馆萧条暮雨来，雨馀愁见客船开。不堪别绪临烟水，却领遥情入酒杯。

野店乍寒灯影乱，严城初锁角声哀。眼中飞尽英雄血，独有鲛人泪未灰。
追和刘秀野诗韵 其十
吴与弼（明代）

人生何所贵，贵在为丈夫。古今表表者，脂韦岂良图。

风霜竹凌厉，冰雪梅清癯。壮志一少懈，焉足为有无。
长干行
李孝光（元代）

秋风从西来，吹我庭前树。闻欢在扬州，却忆姑苏住。

估客离长干，教侬寄书去。
雪后二首 其二
赵蕃（宋代）

麦茁犹藏绿，梅苞尚掩红。祇言晴作病，何意雪争功。

拥褐朝慵起，扶藜晚渐通。林行语鸦舅，溪立漾凫翁。
次韵王诲夜坐
苏轼（宋代）

爱君东阁能延客，顾我闲官不计员。
策杖频过如未厌，卜居相近岂辞迁。
莫将诗句惊摇落，渐喜樽罍省扑缘。
待约月明池上宿，夜深同看水中天。
孟尝君墓
陈琏（明代）

薛城城南秋草绿，飒飒悲风撼林木。荒凉古冢临道隅，踯躅哀歌起樵牧。

忆昔田文当国时，好贤下士思有为。西行几乎遭虎口，赖有狐裘献幸姬。

东归不复图忠义，一旦忘齐遽归魏。可怜身死骨未寒，诸子纷争覆宗祀。

当时门下客三千，锦衣珠履犹神仙。鸡鸣狗盗众誇诩，争似冯生魏子贤。

凄凉旧事逾千载，冢内珍藏竟何在。我来吊古谩登临，追悼英风发长慨。
次韵昌甫达夫斯远子功 其一
韩淲（宋代）

日月推迁事转新，百年同尽草栖尘。纷纷遮莫相欺得，一首閒诗且送春。
紫髯公子行
宋濂（明代）

紫髯公子五花骢，蛇矛犀甲八紥弓。
黄昏冲入北营去，衮衮流星天上红。
十万雄兵若秋隼，千瓮行酒须臾尽。
太白在天今岁高，千旄指处皆齑粉。
凉州白骑少年儿，紫绣麻<韦叚>来似罴。
鸦翎羽箭始一发，射翻不翅牛尾狸。
紫髯紫髯勇无比，愧杀生须诸妇女。
当年冠剑图麒麟，何曾三目异今人。
观宁子仪所蓄维摩寒山拾得唐画歌
吕本中（宋代）

君不见寒山子，垢面蓬头何所似。戏拈拄杖唤拾公，似是同游国清寺。

又不见维摩老，结习已空无可道。床头谁是散花人，堕地纷纷不须扫。

呜呼妙处虽在不得言，尚有丹青传百年。请公着眼落笔前，令我琢句逃幽禅。

异时净社看白莲，莫忘只今香火缘。
舟次繁昌阻风戏作
周用（明代）

江湖五月南风生，北船迟滞南船行。南人多在北船上，日日思家万里情。

起来搔首与天语，愿得广莫良风至。人皆笑我违天时，我愿彼苍从人意。

韩子讼词苦无端，郑弘隆德终能济。寄奴登舟风亦转，坡老掷珓风亦还。

宫亭之神分上下，个个使船郊使马。风兮风兮听我语，从我之意解人苦。

晨转北兮暮转南，两两平分谁恼汝。
题紫宸宣对册赠管建初舍人
孙继皋（明代）

少年天子白衣臣，特旨传呼上殿频。手写山河盘日月，魂摇宫阙动星辰。

一时綵笔空当代，平地青云致此身。我亦彤墀曾对字，下帘容易望龙鳞。
梅花 其二
黄裳（宋代）

逢春莫问枝南北，对雪休分腊后先。岂独惜花长欲醉，相宜尤是雪寒天。
岁祝犁单阏月赤奋若日焉逢涒滩遇异人指示以大光明正法于是死生脱然若遗矣作五言八句
文天祥（宋代）

谁知真患难，忽悟大光明。
日出云俱静，风消水自平。
功名几灭性，忠孝大劳生。
天下惟豪杰，神仙立地成。
送侄良携二妓赴会稽，戏有此赠
李白（唐代）

携妓东山去，春光半道催。遥看若桃李，双入镜中开。
石琴篇
弘曣（清代）

我生两耳厌竹肉，高山流水爱结钟期盟。閒取龙门百尺之桐斫绿绮，朝回解带便向书堂横。

朝来有客贻我一片石，浑沦太璞含元音。琴材完足未磨刮，径倩妙手龙唇凤翮一一雕镂成。

调弦案谱叶宫羽，依稀绝壑千树万树松风清。始知中郎焦尾疑附会，爨余安得春雷鸣。

浪传逸响匹柯笛，无乃秋柳啼寒莺。何如葱翠玲珑凿山骨，意外突出新经营。

愿携此琴恭进拊石曲，瓦缶窃和《南薰》声。
同安抚赵子直饯朱晦菴於怀安二首得重字
林亦之（宋代）

祖帐寒梅白未空，已看新叶绿重重。
八州斧钺送行客，十里旌旗绕暮峰。
北斗独高韩吏部，南州争慕郭林宗。
一时宾主俱豪杰，敢道招要到野农。
胡恭夫勉斋
孙觌（宋代）

为山在进篑，学海自盈科。但见拳石小，才容一苇过。

骎骎拔地起，千丈青坡陀。漫漫拍天流，万顷翠错磨。

勉斋何为者，直意慕山河。高视俯遗垤，孤清镇颓波。

巨植蟠杞梓，修麟窘蛟鼍。谁能探高深，潜珍有随和。
四皓歌 其一
刘敞（宋代）

与汝携手，南山之阿。富贵多忧，孰知其他。
代建安从军公燕诗并引 其六 代徐伟长
李攀龙（明代）

自我出从军，涉旬东南行。文学托后乘，顾瞻亦已深。

中流万艘托，陶陶层波生。凄风旗帜繁，秋日戈甲精。

沈阴结战气，唯闻金鼓声。壮士何飞扬，各愿一先鸣。

志已驰九关，岂但怀不庭。虽君在只尺，搔首未遑宁。
村乐 其四
黄敏求（宋代）

白首老人纫永日，青裙幼妇馌田间。那知红袖青楼女，帐煖销金倚玉山。
首夏雨后过历山
符兆纶（清代）

山涧过微雨，石路纤无尘。麦气入初夏，余花犹恋春。

泠泠一泉落，屈曲山之根。乘兴无近远，延沿穷其源。

山灵有真契，不厌我来频。忘情友麋鹿，我本山中人。
衰至和王达善
舒岳祥（宋代）

衰来知已渐，老去不容迟。
居长常先导，徐行且远期。
相看飘鹤发，久坐绽乌皮。
百岁休嫌短，修名千载垂。
送程给事知越州
韩铎（宋代）

青琐身荣故国遥，除书催下紫宸朝。
金籯旧学辞仙殿，玉帐新兵拥使桡。
阁上云山围画壁，军中鼓角战江潮。
珠玑满箧群贤什，瓦砾谁收亦谩飘。
哭李尚书（之芳）
杜甫（唐代）

漳滨与蒿里，逝水竟同年。欲挂留徐剑，犹回忆戴船。

相知成白留，此别间黄泉。风雨嗟何及，江湖涕泫然。

修文将管辂，奉使失张骞。史阁行人在，诗家秀句传。

客亭鞍马绝，旅榇网虫悬。复魄昭丘远，归魂素浐偏。

樵苏封葬地，喉舌罢朝天。秋色凋春草，王孙若个边。
舟中即事
张嵲（宋代）

西来一櫂任委蛇，春日惟憎两露悲。
故国佳辰逢禁火，水乡农事见扶犁。
年华只解凋容鬓，花鸟何曾管乱离。
目极伤心谁告语，含毫独赋远游诗。
送李中舍罢萧山赴阙
王禹偁（宋代）

吏隐江东五六年，归时犹恋好山川。
野僧送别携诗句，瘦马临歧当酒钱。
吴苑醉逢梅弄雪，隋堤吟见柳垂烟。
自言更共秋涛约，未拾西兴一钓船。
颂古一百二十一首
释宗杲（宋代）

壁上安灯盏，堂前置酒台。
闷来打三盏，何处得愁来。
题风烟雪月梅 其三
戴浩（明代）

六花飘落五花开，两白交辉绝点埃。花神不怕寒侵骨，能占江南百卉魁。
次韵答伯初
汪炎昶（宋代）

世网无端巧见遮，路岐何处出裹斜。
游山断合先庐阜，築室宁裹舍若耶。
此事岂难吾未遂，中的渐近累仍加。
还应条尔貌如雪，病眼新来似有老。
陈司徒洛南先生召赏杏花得东字
陈履（明代）

上卿居接帝城东，绮席晨开映杏红。总为门阑添喜色，况多冠佩集芳丛。

休论梅蕊分春早，合拟葵心向日中。从此名林成胜赏，悬知觞咏兴无穷。
建茶呈使君学士
李虚己（宋代）

石乳标奇品，琼英碾细文。
试将梁苍雪，煎勋建溪云。
清味通宵在，馀香隔坐闻。
遥思摘山月，龙焙未春分。
送画竹屈生
丘浚（明代）

东风吹散漕河冰，旋买吴船载酒行。野树依依连故国，云山点点引归程。

郢中谁和阳春曲，吴下多传子夜声。白首奉常无恙在，袜才应巳付乡生。
一萼红 灯影
关锳（清代）

掩罗帷。又天寒酒醒，斜月画帘垂。冷焰凄魂，瘦花摇梦，一衾愁碎如丝。

更几点、寒鸦栖树，有西风、吹上画罗衣。浅碧屏深。

五更凄断，欲别人时。

谁念江湖听雨，向银荷背后，翠黛双低。簟梦惊猧，蓬窗低雁，天涯消息怜伊。

更休说、当时罗髻。已红楼、帘捲露萤飞。空有玉钗枕函，摇曳相思。
题宣州叠嶂楼
文天祥（宋代）

初日照高楼，轻烟在疏树。
峨峨远岫出，泯泯清江去。
檐隙委残籀，屋隅连宿莽。
荟蔚互低昂，熹微分散聚。
城郭谅非昔，山川俨如故。
童鬓已零落，姝颜慰迟莫。
沈沈澹忘归，欲归重回顾。
同年秘书丞陈动
欧阳修（宋代）

场屋当年气最雄，交游樽酒弟兄同。文章落笔传都下，议论生锋服座中。

自古圣贤谁不死，况君门户有清风。凋零三十年朋旧，在者多为白发翁。
送首德仁起复赴京
夏原吉（明代）

首君自是人中杰，襟宇澄清湛秋月。妙龄肄业湘黉中，入室升堂迈同列。

后来识我罗江边，论交耿耿金石坚。一篝照雨夜连榻，百壶载酒朝同船。

鹗书忽向云间落，鹏运三千莫能遏。扶摇直上九重天，受职姑苏问民瘼。

下车才拟施砭剂，椿萱万里哀音至。满城桃李无心栽，衰绖归来守亲制。

寝苫枕块甘毁瘠，要竭衷情酬罔极。流光苦恨不少迟，倏尔星霜又三易。

悽悽忍把祥琴调，起治行李趋天朝。西风江柳正萧索，远来别我恩波桥。

吁嗟此别休洒泪，忠孝由来无二致。诚能移孝忠于君，若是尤为孝之备。

况今正际清明日，四海车书混同一。鸾凤不出衔瑞图，翠竹猗猗为谁实。

酌君桑落赠君诗，送君高步黄金墀。明年二月春风时，我亦飞棹来京师。

与君重约凤凰池，青云浩荡长相期。
颂古三十首 其二十
释怀深（宋代）

洞山麻三斤，斤两不谩人。语稀难问事，貌古易传神。
咏史下·苻登
陈普（宋代）

南安怒气塞长安，羌运如氐泪暗潸。
舍却存亡论理义，江东不似马毛山。
龙周勚卫仲匡李显国过吸和轩二首 其二
何吾驺（明代）

论才天地少，此会有吾俦。高论飞觥赏，芳华揽镜浮。

雨霏催刻烛，山晚怅登楼。不浅藤萝约，临风咏四愁。
泛兰舟·霜月亭亭时节
佚名（宋代）

霜月亭亭时节，野溪开冰灼。故人信付江南，归也仗谁托。寒影人横，轻香暗度，疏篱幽院何在，秦楼朱阁。称帘幕。携酒共看，依依承醉更堪作。雅淡一种天然，如雪缀烟薄。肠断相逢，手拈嫩枝，追思浑似，那人浅妆梳掠。
冬日道间
黄公度（宋代）

岁熟牛羊饱，村寒鸟兽呼。
霜馀山骨露，水落涧毛枯。
归艇收渔网，行人问酒垆。
微躯任南北，未觉旅怀孤。
归次建溪闻郑君大讣诗以哭之 其一
徐熥（明代）

忽尔传君死，犹疑讣未真。哀来魂欲断，痛定泪沾巾。

泉路何其近，皇天太不仁。高阳脩旧社，应少白头人。
明发西馆晨炊蔼冈四首
杨万里（宋代）

也知水碓妙通神，长听春声不见人。
若要十分无漏逗，莫将戽斗镇随身。
和人游嵩山十二题其五·玉女窗
范仲淹（宋代）

窈窕玉女窗，想像玉女妆。
皎皎月为鉴，飘飘霓作裳。
莫学阳台梦，无端惑楚王。
再寄 其二
洪皓（宋代）

馆阁飞声彊仕年，胸中藻思若云骞。驽骀失主无光彩，遐想骐驎受玉鞭。
题月渊亭
郭祥正（宋代）

仰攀明月轮，俯瞰沧海渊。乾坤惜形胜，此池何其偏。

灵溪九龙跃，仙山一峰圆。微红散晴绮，远碧衬瑶烟。

幽香发野秀，接语皆老禅。缘何近城郭，了无人世諠。

邂逅摄邦守，所乐多林泉。唯忧代者至，不得经残年。

老矣宁复来，吟哦强留连。他时考陈迹，不灭斯亭篇。
次韵彦智夜归三首 其三
张纲（宋代）

扁舟连夜发，归兴急如箭。丧乱男女悲，一息万虑遍。

人生岂匏系，事业有豹变。圣主纂洪业，庙堂用伊旦。

拔茅到公等，王道何其灿。
谢自然诗
韩愈（唐代）

果州南充县，寒女谢自然。
童騃无所识，但闻有神仙。
轻生学其术，乃在金泉山。
繁华荣慕绝，父母慈爱捐。
凝心感魑魅，慌惚难具言。
一朝坐空室，云雾生其间。
如聆笙竽韵，来自冥冥天。
白日变幽晦，萧萧风景寒。
檐楹暂明灭，五色光属联。
观者徒倾骇，踯躅讵敢前。
须臾自轻举，飘若风中烟。
茫茫八纮大，影响无由缘。
里胥上其事，郡守惊且叹。
驱车领官吏，氓俗争相先。
入门无所见，冠履同蜕蝉。
皆云神仙事，灼灼信可传。
余闻古夏后，象物知神奸。
山林民可入，魍魉莫逢旃。
逶迤不复振，后世恣欺谩。
幽明纷杂乱，人鬼更相残。
秦皇虽笃好，汉武洪其源。
自从二主来，此祸竟连连。
木石生怪变，狐狸骋妖患。
莫能尽性命，安得更长延。
人生处万类，知识最为贤。
奈何不自信，反欲从物迁。
往者不可悔，孤魂抱深冤。
来者犹可诫，余言岂空文。
人生有常理，男女各有伦。
寒衣及饥食，在纺绩耕耘。
下以保子孙，上以奉君亲。
苟异于此道，皆为弃其身。
噫乎彼寒女，永托异物群。
感伤遂成诗，昧者宜书绅。
观音院读壁间苏在廷少卿两小诗次韵
陆游（宋代）

扬鞭暮出锦官城，小院无僧有月明。
不信道人心似铁，隔城犹送捣衣声。
刘校理属疾
刘筠（宋代）

抚枕凄然掩北轩，汉庭谁问马文园。
风簷鸱啸厨烟绝，月树乌惊药杵喧。
戏习五禽成妙术，学亏一篑阻微言。
不因九奏清尘耳，天露应迷简子魂。
仲家浅阻雨
石钧（清代）

昔贤能负米，而我独离亲。况对孤篷雨，因怜万里身。

天低鸿雁远，江冷菊花新。自叹羁栖者，年年此问津。
吾庐
施山（清代）

万壑吾庐外，萧然一布衣。家贫亲老易，地僻客来稀。

开卷前贤过，穷居世事违。坐看小乌雀，街食向巢飞。
次韵朱通判严上舍
陈造（宋代）

万手抄诗遍洛城，老怀可但向来倾。
采菱白雪方迭奏，蜚雨晓风相与清。
价重欲输和氏璧，令严谁犯伏波营。
即今貂尾那容续，更判工夫费此生。
题郭主簿模摩诘本辋川图卷
冯子振（元代）

开元宇宙承平日，华子冈头曾宴适。至今自貌辋川图，下有幽人交莫逆。

辛夷坞外萸沜隔，亦复扁舟春荡潏。竹君冰霰岁寒傲，未便申椒能辨屈。

平生雅志厌朝市，醒醉悠哉眷泉石。是间山水无限趣，况乃佳宾得裴迪。

规模想像郭忠恕，垂四百年留妙迹。莺啼花落香句在，谁信长安叹凝碧。

后来拊卷意迷茫，且复追维三太息！
观山郊阅武
李复（宋代）

榆落山连垒，川平水带城。
张兵图野旷，吹角怨秋清。
移帐高云动，开镡碧海惊。
归风回胜气，西北埽欃枪。
示尊璞禅人
释宗杲（宋代）

一口吞尽三世佛，正是吾家客作儿。
争似璞禅无用处，一毛头上便忘机。
将别寄友人
马戴（唐代）

帝乡归未得，辛苦事羁游。别馆一尊酒，客程千里秋。

霜风红叶寺，夜雨白蘋洲。长恐此时泪，不禁和恨流。
叠前岁中秋帖子韵并令扈驾翰林等和之 其一
弘历（清代）

评量今昔值清閒，万虑谁能一例删。嘱付中秋玉轮月，照予千载塞垣山。
蓦山溪（鉴湖）
曹冠（宋代）

鉴湖千顷，四序风光好。拨棹皱涟漪，极目处、青山缭绕。微茫烟霭，鸥鹭点菰蒲，云帆过，钓舟横，俱被劳生扰。

知章请赐，独占心何小。风月本无私，同众乐、宁论多少。浮家泛宅，它日效陶朱，烹鲈鳜，酌松醪，吟笔千篇扫。
雨中花令
杨无咎（宋代）

堪惆怅红尘千里。恨死拨、浮名浮利。欠我温存，少伊撋就，两处悬悬地。

拟待归来伏不是。更与问、孤眠子细。月照纱窗，晓灯残梦，可日煞恶滋味。
咏史诗。赤壁
胡曾（唐代）

烈火西焚魏帝旗，周郎开国虎争时。

交兵不假挥长剑，已挫英雄百万师。
金丹诗四十八首
张继先（宋代）

周天火候诳凡人，胎息萦为亦未真。
紫府聚金龙火种，昆丘走玉虎泉新。
三莲折处分神力，一子生时出俗尘。
为报忙忙求事者，真铅真汞不离真。
送李似之舍人归连江旧隐二首 其一
李纲（宋代）

羡君卜筑粤江滨，去作林间适意人。环揖溪山供胜赏，剩栽桃李占芳春。

养生有主身长健，与物无心道转亲。一曲鉴湖归贺老，可能分半乞比邻。
过画龙天始明
方回（元代）

落月犹余彩，荒村已几过。
店明灯透壁，石响马升坡。
起早寒多嗽，忘劳暗自歌。
老夫亦小憩，霜重手频呵。
句
罗尚友（宋代）

人间酒客兼诗客，天上文星与将星。
剪玫瑰寄晦之仍书此为戏
孔平仲（宋代）

去年君尝寄蔷薇，今年我亦寄玫瑰。蔷薇赭赤未足爱，玫瑰莹玫花草魁。

南园春深桃杏落，但见芳草连莓苔。唯兹皎洁满栏槛，玉冠瑶佩天边来。

主人爱惜屡顾眄，赏心未暇携樽罍。寄君凭君巧吟咏，仍须对景倾金杯。

莫令蔷薇窃见此，恐遂羞愧不复开。
次韵和渊明饮酒诗二十首 其十三
李纲（宋代）

樽俎为舟车，游此醉乡境。但愿未死前，常醉不用醒。

醒来寓翰墨，万事劳总领。譬犹锥处囊，脱出终露颖。

虎豹岂犬羊，文章自彪炳。
次韵谢喻岩叟读予近作二首
方回（元代）

鬓须全是雪，政坐癖於诗。
老不谋丹穴，贫犹泥墨池。
今年逢旅卦，何日赋归辞。
得句求君廖，时容诣讲帷。
泛鸣鹤湖次见心上人韵
月鲁不花（元代）

杜若湖中试綵舟，波光千顷镜奁浮。芙蓉露冷沧洲上，杨柳风清古渡头。

鸣鹤数声秋澹澹，閒沤几点思悠悠。相过未尽登临兴，更把琴书且暂留。
和杜侍郎题禅智寺南楼
赵嘏（唐代）

楼畔花枝拂槛红，露天香动满帘风。

谁知野寺遗钿处，尽在相如春思中。
句
张元（宋代）

好著金笼收拾取，莫教飞去别人家。
梅花七绝
陈师道（宋代）

林外啼禽自往还，风前诗客倚栏干。
小园门锁黄昏月，耿耿幽姿半夜寒。
踏莎行（寄姊妹）
苏氏（宋代）

孤馆深沈，晓寒天气。解鞍独自阑干倚。暗香浮动月黄昏，落梅风送沾衣袂。待写红笺，凭谁与寄。先教觅取嬉游地。到家正是早春时，小桃花下拚沉醉。
贫遣 其一
王彦泓（明代）

愁中白日费销磨，酒畔棋边是处过。杜牧看花当意少，元稹吟草断肠多。

谁知沉饮非荒宴，聊寄孤怀与啸歌。安得暂酬心恨了，芒鞋擎钵一头陀。
题冒车驾东皋唱和卷
费宏（明代）

海水西头谁结屋，时时东望醒尘目。苍凉初日挂扶桑，持书步尘东斋读。

何许醒风蓦地来，眼中蜃气成楼台。纷红骇绿忽如市，乱我衷曲增烦哀。

宿昔好仙术，寻常梦蓬莱。珠宫贝阙容我住，讵似浊世多浮埃。

东皋斗绝几千仞，笑口到此还时开。朅来待续远游赋，羽翰未就心悠哉。
唐多令·日落紫霞洲
刘辰翁（宋代）

日落紫霞洲。兰舟稳放流。玉虹仙、如在黄楼。何必锦袍吹玉笛，仙欸乃、数声秋。赤壁舞涛头。周郎还到不。倚西风、袅袅余愁。唤起横江飞道士，来伴我、月中游。
读陆龟蒙散人歌三复而悲之赋诗以卒其志
李纲（宋代）

江湖散人气节奇，布衣韦带霜鬓垂。有田甫里多水潦，阖门百指长号饥。

躬耕粗足输赋税，时赴嘉客同襟期。西风笠泽起秋色，菰蒲初熟鲈鳜肥。

扁舟乘兴不知晚，笔床茶灶常相随。著书丛杂自编录，巧怪不择文与诗。

那能枉道窃爵禄，但欲乱世全妻儿。胸中岂无佐时略，却笑诸郎殊不知。

当年富贵尽磨灭，惟有夫子传于斯。三高名配范与李，散人虽散元非痴。
次踏碛韵
费士戣（宋代）

宝钏金钗盛峡风，遨头争逐去匆匆。
旗标阵碛规模古，筵挹晴岚气色葱。
宜有明珠酬白璧，空惭瓦缶间黄钟。
纷纷雪片呈佳瑞，一饱端知万姓同。
送祝五戒赴陆宰馆
吴惟信（宋代）

屈指交游十载馀，见君归墨又归儒。卢能解道元无物，颜子谁知也不愚。

既向风幡明表里，何须雪几费工夫。他年名上登科记，一半清芬在祖图。
福廷村
李正民（宋代）

云海茫茫天一涯，田园芜没竟何归。福廷自可求灵药，夜月虚传掩少微。

莫讶长须寻不得，只缘双鲤别来稀。三间茅屋何时办，白发相看傍钓矶。
玉艳亭即事五首
白玉蟾（宋代）

黄鸟新声变，青山霁色妍。
预为寒食地，晴放海棠天。
子谦再约西山之游余因事阻书此却寄
敦敏（清代）

灵运风怀半属君，更怜泉石意殷勤。晚烟白透衔峰月，晓日红蒸隔岭云。

人忆旧游花烂熳，山从新霁草芳芬。最怜小阁屋崖上，万鸟声中酒半醺。
浮远
周弼（宋代）

横障瀰漫恃此丘，长江东骛转湍流。
波间去海无多里，沙际铺淮辄数州。
风势起花山郭暗，潮声侵树野田浮。
无由望彻苍茫外，回首斜阳总是愁。
逍遥咏
宋太宗（宋代）

逍遥名不易，一法贯真宗。
入位谁分别，深玄隐大功。
杳冥难测度，象外理皆同。
洞府群仙侣，三天顺九重。
重阳日酬李观
皇甫冉（唐代）

不见白衣来送酒，但令黄菊自开花。

愁看日晚良辰过，步步行寻陶令家。
卧病逾月请郡不许复直玉堂十一月一日锁院是
苏轼（宋代）

微霰疏疏点玉堂，词头夜下揽衣忙。
分光御烛星辰烂，拜赐宫壶雨露香。
醉眼有花书字大，老人无睡漏声长。
何时却逐桑榆暖，社酒寒灯乐未央。
净慧寺千佛塔
方信孺（宋代）

九井神光射斗牛，天开宝级镇南州。
客船江上东西路，常识嶙峋云外浮。
晚蝉
陈栎（元代）

秋早梧桐飐晚风，鸣蝉无数树阴中。斜阳似假渠声势，只是斜阳不久红。
和龚同叔春日即事五首
赵善括（宋代）

春已堂堂去，那闻杜宇啼。
江山惊异土，桃李谩成蹊。
我自无心了，谁能与物齐。
功名傥相贷，深卷碧云溪。
赐河东总河张师载
弘历（清代）

疏瀹期嘉绩，修防董众寮。讵予惟使过，励汝尚更调。

法在遵潘驯，文宁藉鲍昭。鱼台全涸未，举趾待春朝。
寻芳草 答索笔
邹祗谟（清代）

应学簪花格。寄一本、茂猗小帖。这银钩、钗股休轻缺。

卫夫人、今传说。

便薄首孔肩，更莫把、管城轻亵。寄相思、付庭中桐叶。

归来后、泪如漆。
元辅七旬
黄廷用（明代）

圣皇登宝位，名世应昌期。图箓祯先兆，形容梦已知。

銮坡曾授简，石室蚤摛词。间代文章伯，中朝礼乐司。

璧廱周道化，蝉冕汉官仪。缉衮升黄阁，持衡佐赤墀。

泰阶通地络，鳌极奠天维。草视岩廊密，梅调鼎鼐宜。

重华恊帝日，一德告王时。儤直官垣切，经纶禁漏迟。

金莲分既醉，玉马敕仍骑。紫蜡勤封事，瑶章慎论思。

乾文辉舜藻，晋接动尧眉。净扫□枪落，光回斗柄垂。

鸿钧陶有象，至正赞无为。平格前难匹，中兴今在兹。

孤忠扶社稷，洪泽遍华夷。湛露滋高掌，祥风拂翠旗。

爱贤频吐握，阅士每询咨。共听韶方奏，自惭竿滥吹。

幸逄天老寿，敢赋玉春诗。淑气催轩律，阳和沃帝慈。

承欢邻黼座，赐庆出瑶池。御馔珍盈釜，仙浆香满卮。

荣叨芳宴及，感并宠恩推。快睹稀龄度，端居列辟师。

鹓行瞻独鹤，龟算数非罴。对镜颜长驻，胜簪发未丝。

分明松柏质，不改雪霜姿。寄适情偏逸，遐观景更奇。

山含三岛合，海注百川随。云翥丹丘凤，雨丛玄圃芝。

神州春荡荡，禹甸物熙熙。愿奉千年历，明良福屦绥。
次韵程务实见寄
方岳（宋代）

客来问奚自，曰予自虞庠。
有友猿鹤姿，与子鸿雁行。
石崖郁崔嵬，玉洒高颉颃。
昔为斗与牛，今为参与商。
衔袖尺素书，寄此明月光。
吾诗眇何似，鸡群之昂昂。
唱予和者谁，一叫孤凤凰。
孰云哙待伍，乃与国士双。
大书适豪纵，深刻何炜煌。
尚余烟雨痕，急埽莓苔墙。
所嗟眼中人，未试肘后方。
平生湖海气，收拾归短章。
故虽百车渠，仅同一毫芒。
极知不入时，面有半寸霜。
再三约梅花，雪谷深韬藏。
少须具笔砚，鼓枻凌寒江。
君纫杜若佩，我制芙蓉裳。
晓炊黄竹庄三首
杨万里（宋代）

城中殊未有梅看，莫是冬暄欠浅寒。
行到深山最寒处，两株香雪照冰滩。
改题万安县凝祥观
文天祥（宋代）

古道松花空翠香，风前鬓影照沧浪。
飞泉半壁朝云湿，啼鸟澌满山春日长。
须信神仙元有国，不知蛮触是何乡。
道人横笛招归鹤，坐到斜晖上壁珰。
次韵蔡宽夫解元暮春见怀 其二
邹浩（宋代）

惊红簌簌点苍苔，春去黄鹂唤不回。九藏脉参知我病，千人笔扫见君才。

会须磥砢挥谈麈，方悟蜿蜒落酒杯。命驾相应怜叔夜，笑颜一月几能开。
日影
彭汝砺（宋代）

日影昏冥雨力微，扁舟欲往浪沾衣。不甘落叶东归去，空羡征鸿北向飞。

俗恶懒经沽酒市，身闲欲卧钓鱼矶。祇疑风色相欺得，系滞尘踪未许归。
久寓泉南待一故人消息桂隐诸葛如晦谓客舍不
戴复古（宋代）

寄迹小园中，自笑客异乡。
东家送槟榔，西家送槟榔。
咀嚼唇齿赤，亦能醉我肠。
南人敬爱客，以此当茶汤。
殷勤谢其来，此意不可忘。
黄彦周求秀亭诗云其地山水合六秀法故以名亭
程洵（宋代）

少年锐意功名会，李广数奇终鹢退。晚从林下得幽栖，绿净翠鹢动赏对。

危亭萧洒八九椽，千岩万壑相回环。人言山秀水亦秀，偶然得此宁非天。

身世区区如逆旅，人生要有归全处。天星地卦且置之，阴德从来不知数。

会当置酒傍清樾，一语寿君君笑发。且住人閒五百年，衔杯乐圣山水閒。
醉蓬来（同前）
赵磻老（宋代）

听都人歌咏，便启金瓯，再登元老。山色溪声，与春风齐到。补衮工夫，望梅心绪，见丹青重好。鹊噪晴空，灯迎诞节，槐堂欢笑。
正是元宵，满天和气，璧月流光，雪消寒峭。今夜今年，表千年同照。万象森罗，一奁清莹，影山河多少。玉烛调新，彩眉常喜，寰瀛春晓。
寄天台能上人
释智圆（宋代）

天台深隐许谁同，扰扰浮世万事空。
终约携瓶访师去，水边松下啸清风。
舟次鼋湖阻水因由董山 其四
朱槔（宋代）

梦好山晴晓不知，船边今日见须眉。向来快写昆崙地，元有薰风绿尽时。
和张元明食生荔子
周紫芝（宋代）

五月麦秋闽岭寒，岭头风雨荔子丹。旧从图画见眉目，何曾生食知甘酸。

天生尤物亦甚悭，路远致之良复难。宫中妃子一破颜，犹须驿骑来长安。

绛纱囊小欣乍识，晚上苏台醉瑶席。人如玉笋擘轻红，诗似春云惊坐客。

书生馋相绝可怜，诵诗口角空流涎。何时遂作七闽客，日啖玉肌三百丸。

犹胜穷愁杜陵老，暮年奔走巴山道。万里泸戎摘荔枝，一生辛苦无人知。
分水铺
李次渊（宋代）

青山北去连天会，绿水东流到八闽。
何必此中分界限，普天率土尽王臣。
遗爱寺
白居易（唐代）

弄石临溪坐，寻花绕寺行。
时时闻鸟语，处处是泉声。
松上人求古林
释绍昙（宋代）

秀擢威音劫外春，灵根盘结几何深。
挺生临济清凉树，尽大地人来息阴。
古北杂诗
陈景元（宋代）

昔者杨无敌，英名代朔闻。我来北平右，人指令公坟。

尚勇儿童拜，酬神酒肉分。边廷重死节，不祀李将军。
失调名
佚名（宋代）

单于若问君家世，说与教知。便是红窗迥底儿。
闻雁
钱名世（清代）

前除置酒谈竟日，秋色满眼何清佳。一声初雁忽相感，霜信直逼长安街。

羁孤客子正无赖，百事卒卒煎情怀。三春刷羽到秋半，栖息未定行藏乖。

万重云里接哀响，此境倍觉归吾侪。金风紫塞浩呼汹，雪花早被千山崖。

雨城池边冷透骨，挈群南徒依江淮。寒河芦叶顿衔尽，横绝苍霭如樯排。

毛衣皎洁性高介，叫空嘹喨非淫哇。慈恩塔级众翔集，亦或飏去天之涯。

山头落融不成字，犹剩半折黄金钗。虽谋稻粱有气骨，肯向沮洳寻虾螷。

江南八月烟水阔，回汀枉渚流喈喈。雕胡接呷易充腹，勿慕爽垲嫌卑洼。

朔方健儿好弹汝，肉登鼎俎翎盛靫。冥飞尚恐矰缴及，斜戛莫与鹰鹯偕。

生平饮啄乃定分，何地独少云霄阶。衡阳奇峰暂却转，永嘉有宕堪藏埋。

来宾终假上林宿，鸳行凤侣鸣和谐。抚弦目送碧天远，窗外素月窥萧斋。
和余庆长老春十首 其八
释德洪（宋代）

雨过清流走白沙，隔篱红杏一枝斜。可堪风日浓于酒，更爱君诗丽似花。
次韵子瞻赠王定国
黄庭坚（宋代）

远志作小草，蛙衣生陵屯。
但为居移气，其实何足言。
名下难为人，丑好随手翻。
百年炊未熟，一垤蚁追奔。
夏日蓬山永，戎葵茂墙藩。
王子吐佳句，如茧丝出盆。
风姿极洒落，云气画罍樽。
属有补衮章，自当宠频烦。
鄙夫无他能，上车问寒温。
惟思穷山去，抱犊长儿孙。
高歌
杨爵（明代）

问予何事日高歌，只恐胸中他虑多。闲事愁人人易老，得高歌虑且高歌。

问予何事日高歌，眼底纷纷将奈何。一曲不知天地大，得高歌虑且高歌。

问予何事日高歌，困里光阴恐易过。宇宙和平方寸地，得高歌虑且高歌。

问予何事日高歌，声响悠然即太和。心到忘机是真乐，得高歌虑且高歌。
过宋员外之问旧庄
杜甫（唐代）

宋公旧池馆，零落首阳阿。
枉道祗从入，吟诗许更过。
淹留问耆老，寂寞向山河。
更识将军树，悲风日暮多。
咏壁上酒瓢呈萧明府
朱湾（唐代）

不是难提挈，行藏固有期。安身未得所，开口欲从谁。

应物心无倦，当垆柄会持。莫将成废器，还有对樽时。
偈十三首
释法泰（宋代）

开口有时非，开口有时是。
粗言及细语，皆归第一义。
释迦老子碗鸣声，达磨西来屎臭气。
惟有山前水牯牛，身放毫光照天地。
俞荪墅示以杂兴四首乃用危骊塘所次唐子西韵
陈著（宋代）

平平聊送目，咄咄不书空。
静见蜗争国，穷知马福翁。
逢人无眼白，耐是得颜红。
如此閒光景，何须到弱蓬。
赠司徒兼侍中宋宣献挽词四首
宋庠（宋代）

舛运明生疾，忠怀语绝偷。
空荣人曳履，终隔相封侯。
太史藏书法，门生助紼讴。
惟馀文献盆，不复叹平头。
九日登胶山绝顶十首 其四
安定（清代）

游兴将阑冷兴新，一声长啸动秋蘋。樵歌隐约林间起，好作登高唱和人。
沅州
陶弼（宋代）

使介直登双御阁，州符就领五蛮溪。
争雄白鹊临崖斗，忆子玄猿绕涧啼。
故人李季常汪公干自维扬来访志喜用季常韵 其二
黎民表（明代）

竹下翻然念友生，炎方应不惮征行。帆前韵石盘千磴，海上金银望五城。

薏苡鍊来堪却老，鹧鸪啼处若为情。知君汗漫心无已，肯以羊裘客帝京。
晓行湘岸竹閒有怀家山
程洵（宋代）

琅玕万个倚江湘，中有人家类辟疆。地迥自应尘不到，天开初见日舒光。

此身汩汩五斗役，旧隐遥遥三径荒。想见韩溪溪上路，烟稍雨叶拂云长。
兰陵舟中口号
凌志圭（清代）

拥裘枯坐静如僧，断岸危桥树几层。怪底岁除偏作客，一帆风雪下毗陵。
送万镇峰先生致政归豫章
邱云霄（明代）

分水云深转翠微，春山花气袭征衣。曙传雉堞鸦初散，月满关河鸟倦飞。

千里孤帆双睫外，百年吾道寸心违。斗悬独倚南楼莫，雪后疑惊旧讲帏。
吏隐宜春郡诗十首 其五
祖无择（宋代）

吏隐宜春郡，乡园去路赊。间关成客宦，荏苒度年华。

出水鱼吞饵，辞山凤在笯。谁言千里隔，夜夜梦吾家。
乱后经西山寺
齐己（唐代）

松烧寺破是刀兵，谷变陵迁事可惊。云里乍逢新住主，

石边重认旧题名。闲临菡萏荒池坐，乱踏鸳鸯破瓦行。

欲伴高僧重结社，此身无计舍前程。
寄龙井辩才法师三绝
苏辙（宋代）

井水中藏东海鱼，侧盆翻雨洗凡夫。
隔山欲共公相见，莫道从来一滴无。
谢王郎中见赠琴鹤
顾况（唐代）

此琴等焦尾，此鹤方胎生。赴节何徘徊，理感物自并。

独立江海何，一弹天地清。朱弦动瑶华，白羽飘玉京。

因想羡门辈，眇然四体轻。子乔翔邓林，王母游层城。

忽如启灵署，鸾凤相和鸣。何由玉女床，去食琅玕英。
夏日即事
何应龙（宋代）

野土生烟草树焦，彤彤日脚火云烧。
池边自拗青荷叶，分付山童盖药苗。
飞来双白鹄
吴迈远（南北朝）

可怜双白鹄，双双绝尘氛。连翩弄光景，交颈游青云。

逢罗复逢缴，雌雄一旦分。哀声流海曲，孤叫出江濆。

岂不慕前侣，为尔不及群。步步一零泪，千里犹待君。

乐哉新相知，悲来生别离。持此百年命，共逐寸阴移。

譬如空山草，零落心自知。
次韵萧子植承务四首 其三
释德洪（宋代）

锦堂闻有传夫子，马鬣仓官卧夕烟。未展玉堂挥翰手，却来从我弄云泉。
甲申游蜀乙酉夏闻亲病遄归感而赋此二首 其一
胡本绅（清代）

归计迫匆匆，征程百感丛。光阴惊过鸟，事业慨冥鸿。

囊累刘公解，途嗟阮子穷。一年流水逝，惭愧说桑蓬。
密县天仙庙白松 其二
袁宏道（明代）

百尺亭亭干写空，虚阶浮日水玲珑。青山好共陶弘景，歌枕闲听带雪风。
送李儋
韦应物（唐代）

别离何从生，乃在亲爱中。反念行路子，拂衣自西东。

日昃不留宴，严车出崇墉。行游非所乐，端忧道未通。

春野百卉发，清川思无穷。芳时坐离散，世事谁可同。

归当掩重关，默默想音容。
寄题南康胡氏春风堂
刘克庄（宋代）

芋魁菜甲必同食，石田茅屋不忍析。
有时对床听风雨，有时共忍窥简册。
大兄独抱古人道，群季各修弟子职。
一门和气常如春，紫荆花开庭草碧。
宛然生在舞雩时，又若坐于明道侧。
吾尝三复棠棣诗，周公千载有惭色。
共梨公枣能几何，摘瓜煮豆堪太息。
区区锥刀未足让，伯夷逊国采薇吃。
君能聚族真卓行，余亦为兄愧凉德。
莫年在意观庐山，因作春风堂上客。
题江贯道江行晚日图
赵蕃（宋代）

霞尾千山赤，云腰几树连。
若非彭蠡正，当是洞庭偏。
岁月惊飞鸟，功名忆堕鸢。
开图若有感，归思忽无边。
闻晓角
罗淇（清代）

楼阁晓云轻，苍烟入望平。草肥晴牧马，画角满江城。
延平林力道阁上观水二首 其二
陈渊（宋代）

要看春水拍天流，更为溪山一日留。谁遣白云迷眼界，坐令归思入扁舟。
次韵李校书雨中至四圣观三绝句
项安世（宋代）

积雨全迷路，皇天上做春。
提壶休劝客，城外有饥人。
醉中戏作
陆游（宋代）

当年买酒醉新丰，豪士相期意气中。
插羽军书立谈办，如山铁骑一麾空。
玉关久付清宵梦，笠泽今成白发翁。
堪笑灯前如意舞，尚将老健压诸公。
徐大著挽诗二首
刘子翚（宋代）

方同倾盖乐，遽起绝弦悲。
道向清朝屈，心惟静者知。
阻修绵酒奠，谁序锦囊诗。
宣室空思贾，凄凉又一时。
赋寿康海棠
李流谦（宋代）

何许园林春最酽，海棠万万千千点。
不应惟是锦织成，正恐更将猩血染。
未开半豆已欲滴，烂吐一庭尤潋滟。
窥月洗雨俱可玩，抹雾横烟猝难掩。
梓泽步障烘晓霞，温泉粉玉临秋鉴。
相逢但欲酣且歌，目送谁言美而艳。
桃花何处容面皮，欲笑春风无乃僭。
光翻牖户翠堆幄，浓逼须眉缬生脸。
裹头朝出常苦晚，烧烛夜看终未厌。
见不数数梦来往，百斛可倾心独欠。
老来世味薄如纸，斩断情根须一敛。
随身鼓笛本游戏，过目埃氛亦俄暂。
明朝风雨未可期，委地泥沙混真滥。
凭君但向雪落时，个里直须勤点检。
钱博士登俊赠西域地图
沈青崖（清代）

客从军中来，遗我盈丈纸。展卷列丹青，大荒靡涯涘。

嵯峨于阗山，蜿蟺伊丽水。轮台及阳关，如在掌上指。

汉唐殊名称，回夷互迁徙。服畔靡有常，古来多战垒。

白骨沉沙窝，金刀折涧底。寒暄异中华，幅员空万里。

有壤不可耕，得民不可使。唐虞声教讫，西被流沙止。

聚米虽良谋，形势何足恃。素壁张斯图，聊识大亥趾。
寄别陈大坐罪之京师
王恭（明代）

泪沾行子衣，不得顾庭闱。祖席君难醉，朋簪我独违。

风波千里别，淮海几人归。剩把乡书寄，新秋有雁飞。
张宗苍飞阁流泉
弘历（清代）

卓立孤峰欲刺天，架空曲榭对前川。飞泉疑有巨灵力，划破云岩万丈悬。
题高尚书秋山暮霭图
郭麟孙（元代）

长江万里流滔滔，风平如席静不涛。老枫疏柳澹云影，敧岸侧岛明秋毫。

红尘一点飞不到，何人结屋江之皋。霜清水落沙屿出，芦叶瑟瑟鸿南翱。

一峰崒嵂耸峨髻，俯视培嵝如儿曹。晴岚朝爽滴空翠，树林露沐滋流膏。

心融造化意惨澹，笔挟风雨声萧骚。淋漓元气犹带湿，收拾万象无能逃。

扶舆清淑聚胸次，固应独擅人间豪。未容小米诧能事，千古且说文昌高。

世间神物不易得，牙签玉轴归时髦。我来坐窗疲不遨，展卷顿觉舒郁陶。

何烦蜡屐跻攀劳，崦西小红寻野桃。
菩萨蛮（叶丞相园赏木犀，次韵子师）
韩元吉（宋代）

梧桐叶上秋萧瑟。画阑桂树攒金碧。花底最风流。相逢不上楼。

数枝添宝髻。滴滴香沾袂。杯到莫留残。雾窗疑广寒。
和见雪
赵抃（宋代）

惊怪穷冬百物繁，落梅狂絮逐风翻。酒无戈甲争酣战，诗似波澜竞讨源。

且卸帆樯隈断岸，好开屏嶂画孤村。知音若问阳春曲，待把琴调细细论。
和周湜雪
李复（宋代）

毰毸乱舞出烟林，落久临阶试浅深。
平尽高低宽眼界，放开虚白见天心。
狂倾月窟愁将竭，厚压坤舆恐未任。
润泽功成本无迹，便回春意欲同寻。
秋蝶二首
罗邺（唐代）

秦楼花发时，秦女笑相随。及到秋风日，飞来欲问谁。

似厌栖寒菊，翩翩占晚阳。愁人如见此，应下泪千行。
洞庭春色
程垓（宋代）

锦字亲裁，泪巾偷＿，细说旧时。记笑桃门巷，妆窥宝靥，弄花庭前，香湿罗衣。几度相随游冶去，任月细风尖犹未归。多少事，有垂杨眼见，红烛心知。

如今事都过也，但赢得、双鬓成丝。叹半妆红豆，相思有分，两分青镜，重合难期。惆怅一春飞絮，梦悠扬教人分付谁。销魂处，又梨花雨暗，半掩重扉。
偈颂一百六十首 其一一六
释宗杲（宋代）

洞山万里一条铁，浏阳一击百杂碎。云门关字常现前，翠岩眉毛在不在。
冬夜宿三清阁三首 其三
宋登春（明代）

遥看玉雪洒长天，隔匣飞光宝剑寒。江月山云频有约，先生归去着黄冠。
张梦晋图
唐寅（明代）

绿崖入翠微，岚气湿罗衣。
涧水浮花出，松云伴鹤飞。
行歌樵互答，醉卧客忘归。
安得依书屋，开窗碧四围。
建业
丁开（宋代）

谁遗凄凉满眼中，苹花渺渺又秋风。
龙蹲虎踞江山大，马去牛秋社稷空。
纵有千人惟诺诺，本无百岁更匆匆。
乾坤颠倒孤舟在，聊复残生伴钓翁。
壬子七月十六日夜月蚀五首 其四
程俱（宋代）

撑肠挂肚何繇足，持腋持颐可自娱。底事缘天得刳磔，未妨璧月照空虚。
昔昔盐二十首 其十二 彩凤逐帷低
弘历（清代）

花凤当年绣，双双尚舞帷。谁知从别后，此意竟成欺。

春晓羞开处，秋宵静掩时。将心还自问，何日是终期。
简杨庭秀
陆游（宋代）

衮衮过白日，悠悠良自欺。
未成千古事，易满百年期。
黄卷闲多味，红尘老不宜。
相逢又轻别，此恨定谁知？
题承庵二首
王柏（宋代）

神封王爵号优游，众水奔归祠下流。
沃若郊原真可隐，悠然心景自相投。
绵绵野径蟠山腹，瑟瑟枯溪泻石头。
直到法华高处望，天珍未许有心求。
台阳杂兴 其二十三
马清枢（清代）

长街花鼓闹春宵，独坐荒斋意寂寥。狷介谁如高士菊，芳鲜共爱美人蕉。

侵帘树影斜随月，绕榻涛声冷带潮。料得明朝天气好，竹溪应赴阮公招。
箴仲规扁所居为清白居
无愠（明代）

道人晏坐清白居，身心不动长如如。月窟深藏雪狮子，冰壶静贮银蟾蜍。

绝色纯真妙难测，中下焉能造其域。不修梵行事空王，岂守邪禅作家贼。

纵横廓落含十虚，三尺丈六携手归。彻骨风流秪者是，六门日夜扬光辉。

灵利师僧近来少，往往多从外边讨。本无阶级坦然平，到此定应先跶倒。
水调歌头
赵希蓬（宋代）

熟见蟠桃几，岁阅大椿千。鞭鸾间出簇拥，仙仗蔼丝弦。落尽纨罗习气，都把诗书酝籍，忧念到闾阎。人物降崧岳，文采焕奎躔。

搏扶摇，游汗漫，气飘然。珠曹莲区区，州县步难淹。鹗荐交腾当路，凤诏飞来伊夕，称寿萃群仙。事业登黄阁，图绘上凌烟。
春日喜晴
黄裳（宋代）

天意分明人意开，便闻歌管上春台。绿堤风暖投衫袖，红槛花光落酒杯。

云结阴容俄散去，蝶惊晴影旋飞来。芳菲犹在无多日，倚取韶光作醉媒。
送三赵
刘克庄（宋代）

闻说金鸡下帝傍，径从楚泽返虞痒。
当时只道刍言切，今日徐虞榄味长。
中垒几封知有汉，奉天一诏可存唐。
却怜依附冰山者，不信云开见太阳。
好事近
吕渭老（宋代）

小饮破清寒，坐久困花颓玉。两行艳衣明粉，听阿谁拘束。

丽华百媚坐来生，仙韵动群目。一曲凤箫同去，倦人间丝竹。
惜牡丹
徐夤（唐代）

今日狂风揭锦筵，预愁吹落夕阳天。闲看红艳只须醉，

谩惜黄金岂是贤。南国好偷夸粉黛，汉宫宜摘赠神仙。

良时虽作莺花主，白马王孙恰少年。
次韵务观游四明洞天
史浩（宋代）

风烟偶尔属吾邦，个个松筠耸碧幢。奎画百函龙作卫，云岑四面石为窗。

水边自喜陪振鹭，篱外从渠有吠厖。多谢故人迂五马，清谈剔尽几银釭。
午热登多稼亭五首 其三
杨万里（宋代）

不是城中是甑中，雨馀日色更明红。若为飞上金山顶，独立长江万里风。
山空鸟鸣可喜
韩淲（宋代）

数叠高山拥画屏，一声啼鸟唤春心。有诗更在斜阳外，归棹绿波烟浪深。
破阵子·为陈同甫赋壮词以寄之
辛弃疾（宋代）

醉里挑灯看剑，梦回吹角连营。八百里分麾下炙，五十弦翻塞外声，沙场秋点兵。
马作的卢飞快，弓如霹雳弦惊。了却君王天下事，赢得生前身后名。可怜白发生！
满庭芳
钱氏（唐世济室）（明代）

一片松阴，半庭梧叶，纵横占满空阶。授衣时节，砧响隔墙来。

渐空懒亲刀尺，褰帘望、秋色佳哉。真难料，千馀里外，来看木樨开。

叹阎浮狭小，斗争坚固，利嫁名媒。怕胸中块垒，辜负新醅。

但使逍遥鹏鴳，知何事、荏苒萦怀。高楼晚，孤鸿别浦，乡思忽相催。
夜渡湘水
童佩（明代）

若为乘夜渡，贪涉此山川。水自三湘合，云知七泽连。

蛩声暗秋色，雁语杂寒烟。莫问黄陵庙，门前断客船。
春晚
陆游（宋代）

门巷萧条老病侵，春晴方快又春阴。
啄吞自笑如孤鹤，导引何妨效五禽。
雨洗杏花红欲尽，日烘杨柳绿初深。
雏莺宁有平生旧，也傍茆檐送好音。
句
徐逸（宋代）

谁与深春共憔悴，隔江一树紫桐花。
啄木
马道（宋代）

翠翎迎日动，红觜响烟萝。不顾泥丸及，唯贪得食多。

才离枯朽木，又上最高柯。吴楚园林阔，忙忙争奈何。
台湾纪巡诗 其二十五
夏之芳（清代）

晓霞散彩覆阴厓，海曲人家逐岸排。烟水几湾帆几幅，顿教风景忆江淮。
杂怀 其十
李之世（明代）

少年学书剑，老大无成名。黄金结客尽，白眼递相轻。

薄有盈尊酒，与子话寒盟。一斟复一酌，悠悠见平生。
海上受降
王猷（南北朝）

白浪兼天春渺茫，降旗一片水云张。直凭青帝行新令，便繫长鲸莫跳梁。

天净帐开悬海月，潮平弓挂在扶桑。从今高坐安澜上，快睹朝宗百谷王。
东关
陆游（宋代）

天华寺西艇子横，白苹风细浪纹平。
移家只欲东关住，夜夜湖中看月生。
温惠皇贵太妃七十寿辰诗以祝庆
弘历（清代）

祥肇宫闱启寿筵，称觞喜值小阳天。温如冬日德弥厚，惠似春阳福自绵。

遐算应开千帙永，贤声早著卅年前。瑶阶祝庆心馀慕，皇祖恩深海纳川。
颂证道歌·证道歌
释印肃（宋代）

中下多闻多不信，文章学解增心病。
阎公未肯便饶伊，碓捣磨磨终不静。
贺凤山先生李文昌赴召
宋伯仁（宋代）

国老如公仅几人，岂宜长啸太湖滨。
畴咨宰相调元化，诏趣尚书侍紫宸。
欲振国威千载立，当从局面一番新。
先生莫作前时看，多少枯根望早春。
汶上晓发见烟树参云
郭之奇（明代）

千林蓊郁碧云间，万鸟衔烟自往还。俯视氛埃不可犯，直临远汉接苍颜。
游山阳十首 其三
陈造（宋代）

官池二十四鸳鸯，锦綵争鲜伴醉狂。翡翠有儿知更好，几时飞到酒樽傍。
早行到慈云
陈著（宋代）

出门早作慈云行，楼阁峥嵘残月明。
老耳虚鸣眼带梦，恍然和宁闻六更。
怀南园五先生
刘介龄（明代）

中原文物回天地，洛社风流自古今。遥忆南园五星聚，漫誇东晋七贤林。

阿谁大雅追唐律，遮莫希音有越吟。此日浮邱论往事，尊前何必叹升沉。
薄晚逐凉北楼迥望诗
萧纲（南北朝）

平衢望如掌，曾雉暧相连。断云留去日，长山减半天。

戏凫乘洑下，渔舟冒浪前。
六有斋
董纪（明代）

人性靡不善，至理无古今。苟能希圣贤，彼心即吾心。

升高必自卑，历浅当就深。庄岳置数年，楚子亦齐音。

我友清老裔，超然脱尘簪。挥手谢声利，耕凿东溪浔。

延师教孙子，买书不论金。暇日私绪馀，闻善意所钦。

六有用名斋，佩服作规箴。言动慎躁妄，日夕思无淫。

以兹瞬息微，存养防牟侵。仰止敢或懈，常若横渠临。

春风扇微和，凉月敷清阴。幽花拂檐舞，好鸟当窗吟。

于时一壶酒，自酌还自斟。其中有真乐，乐向其中寻。
庆元冬再到盱眙四首
陈造（宋代）

虎头山下参天柳，亲见栽时共我长。
柳自摧残人自老，半生不抵熟黄粱。
送赵大夫护边（一作送赵都护赴安西）
孙逖（唐代）

外域分都护，中台命职方。欲传清庙略，先取剧曹郎。

已佩登坛印，犹怀伏奏香。百壶开祖饯，驷牡戒戎装。

青海连西掖，黄河带北凉。关山瞻汉月，戈剑宿胡霜。

体国才先著，论兵策复长。果持文武术，还继杜当阳。
丁澄如求题忠义永肩图册明户部云南清吏司郎中郑尔圻上书请筑思陵图
郑孝胥（清代）

长陵一抷土，臣子不忍言。誓天有大恨，神鉴惟孝孙。

圣朝礼三恪，至仁动乾坤。孰能展此图，天道幽难论。
寿林处士
连文凤（宋代）

人物推先辈，江湖姓字香。
今年方八十，此老不寻常。
道义襟期重，诗书气味长。
顾余蒲柳质，那得似彭郎。
平时兄弟间十三章四句送定叟弟之官桂林
张栻（宋代）

岁晚岂不念，风雨漂摇之。
但当护木根，纷纭尔何为。
蚊蝇扰甚戏作
曾几（宋代）

黑衣小儿雨打窗，斑衣小儿雷殷床。良宵永昼作底用，只与二殷更飞扬。

开尊匕箸须一洗，破卷灯火尤相妨。从来所持白羽扇，自许百万犹能当。

安知手腕为汝脱，以小喻大真成狂。挥之使去定无策，葛帐十幅眠空堂。

朝喧暮鬨姑听汝，坐待九月飞严霜。
归云溪三首
郭印（宋代）

才入云溪境，欣然面故人。
江郊宁改旧，竹树更增新。
泉石重为伴，樵渔永作邻。
丁宁鱼与鸟，久出幸无嗔。
五更醉卧
郑刚中（宋代）

独坐前轩引破觥，满床书卷任纵横。
明蟾自可当灯烛，修竹便为佳友生。
眩眼添花知轻醉，小窗欹枕梦春耕。
日高推被还思起，听得厨头有菜羹。
偈颂一百六十九首 其一七○
释智朋（宋代）

白首儒生困路歧，残杯冷炙饱还饥。一朝得意春风里，便把驴儿作马骑。
馀发
柯芝（宋代）

馀发萧萧白垂领，十年守拙门庭冷。来频沙鸟颇相识，起晚邻鸡已三请。

形骸拄树岂复好，心绪如蓬不能整。平生几緉空馺𩣯，老去一杯先酩酊。

俗言祇虞方凿迕，人事但惬幽居屏。赋形不必尽刍狗，处坎何堪共蛙黾。

若为苴履曾足芥，幸不柳衫真欲瘿。一声樵响何处来，独立看云发深省。
即目二首
韩偓（唐代）

万古离怀憎物色，几生愁绪溺风光。废城沃土肥春草，

野渡空船荡夕阳。倚道向人多脉脉，为情因酒易伥伥。

宦途弃掷须甘分，回避红尘是所长。

动非求进静非禅，咋舌吞声过十年。溪涨浪花如积石，

雨晴云叶似连钱。干戈岁久谙戎事，枕簟秋凉减夜眠。

攻苦惯来无不可，寸心如水但澄鲜。
坐右吟
邵雍（宋代）

万化备于身，直须资养深。因何为宝鉴，只被用精金。

酒少如茶饮，诗多似史吟。颜渊方内乐，天下事难任。
送陆拾遗祗召赴行在
权德舆（唐代）

鹓鹭承新命，翻飞入汉庭。歌诗能合雅，献纳每论经。

月晓蜀江迥，猿啼楚树青。幸因焚草暇，书札访沈冥。
集古 其二 赠别
李俊民（金朝）

洞庭风软荻花秋，客散江亭雨未休。

南去北来人自老，此中离恨两难收。
徐铉篆五柳传帖赞
岳珂（宋代）

晋有逸民，乐天不忧。
唐有遗臣，嗜古好修。
或夷惠之拟伦，或斯冰之与俦。
炯松姿而筠操，又铁画而银钩。
集二妙之全美，接千载这风流。
载酒拂石，寻壑经丘。
吾将抱此而为栗里之游。
夜归丁卯桥村舍
许浑（唐代）

月凉风静夜，归客泊岩前。
桥响犬遥吠，庭空人散眠。
紫蒲低水槛，红叶半江船。
自有还家计，南湖二顷田。
春晚还致庵
舒岳祥（宋代）

乱后还山喜复哀，旧书妄人等秦灰。
翛然山径花吹尽，蚕豆青梅存一杯。
送王以珍
方弘静（明代）

尔抱鸾凰志，云何枳棘栖。
十年犹未达，斗酒惜分携。
旧业微蝉翼，穷途信马蹄。
赠言无自薄，风雨有鸣鸡。
望湘人 赠南水上
陈维崧（清代）

自秋千拆了，杜宇啼残，粉笺怕写新句。蓦遇维摩，来游罨画，姿致讶如张绪。

雨裛棕鞋，烟欹箬笠，隔花吴语。喜韶龄、更擅才情，解唱碧云日暮。

借问师家何处。在百花洲畔，近胥江渡。此地我曾游，千载最消魂路。

昔日无限锦帆柔橹。只剩绿波南浦。想月中、趺坐香台，尚有精灵来去。
曹教授夫人挽词
释德洪（宋代）

礼敬良天性，求贤比孟光。搢绅闻懿淑，闾里发慈祥。

馔按今谁举，山衣尚箧藏。荣名增史牒，有子类鸾皇。
富乐山
雍有容（宋代）

当时四海一刘备，至此已堪悲失脚。
出语翻为乐国想，是人止可偏方看。
留别山中温古上人兄并示舍弟缙
王维（唐代）

解薜登天朝，去师偶时哲。岂惟山中人，兼负松上月。

宿昔同游止，致身云霞末。开轩临颍阳，卧视飞鸟没。

好依盘石饭，屡对瀑泉渴。理齐小狎隐，道胜宁外物。

舍弟官崇高，宗兄此削发。荆扉但洒扫，乘闲当过歇。
宿青山林精舍
胡醇（清代）

夕阳暝前山，迢递出深谷。引领望青林，纡径凡百曲。

石尽泉声望，秋高山气肃。行行得古寺，历历见乔木。

月出僧未归，林深鸟先宿。山门不见人，凉露下修竹。
送玉面狸
苏轼（宋代）

北距飞狐信未通，夜来缚到稿街东。
千年妖幼谁家妇，一国蒙街无是公。
丘首可怜迷故土，帝羓空用起腥风。
长缨俘献埋轮使，未问豺狼问此翁。
和许乐天
释德洪（宋代）

沧溟曾见化微尘，花发桃源几度春。俗眼莫轻狂道士，此身应是谪仙人。

清弹一曲悲风远，绝唱千章白雪新。异日三茅成卜筑，却因瓶锡得为邻。
题莲花市客肆壁二首 其二
刘弇（宋代）

片心长是乐清虚，一到莲花喜有馀。柳倚古溪风不断，路迷芳草客来疏。

樽无美酒难浮蚁，手有文竿未食鱼。细草晚天时跃马，红尘无复上衣裾。
还杜叔高诗卷送酒
许及之（宋代）

三衢三杜人能说，我亦曾窥仲叔间。软语接来真有味，好诗吟到祇如閒。

名场偪仄云垂翅，泽国冥濛雨蔽山。不有客楼何地著，可无尊酒破天悭。
出丰城一首
王阮（宋代）

摇摇旌旆出洪都，弥望田畴总废墟。
羸马不前身突兀，耕夫相视笑轩渠。
倚松茅屋斜开径，近水人家半卖鱼。
蒲叶向冬犹未割，临风遥忆路温舒。
闰月九日
吕本中（宋代）

疏林渺渺下新霜，留得黄花小槛香。莫道穷秋少风味，一时顿有两重阳。
过灵隐寺寻韬光院歌
黎遂球（明代）

竹枝节节分泉脉，一树红梅沉涧色。山空木落窥湖烟，壁冷松高磬声直。

拾得仙翁白鹤翎，吹笙拟和琴心经。掀髯向天作呼吸，江潮涌月淩青冥。
高宗
王十朋（宋代）

须信精诚可动天，高宗一梦得真贤。济川不赖良舟楫，安得中兴五千年。
次韵答阵梦锡十首
陈造（宋代）

诸儒峨冠每扪舌，四肢非骨宁自强。
即今可言尚十八，直须坐治开明堂。
题南峰精舍蓝光轩
赵彦龄（宋代）

一溪带郭静潺湲，寺在溪帝碧岫巅。
塔影远连空翠坞，钟声高入蔚蓝天。
竹房僧定侵窗月，沙涉人稀满树烟。
刚被名韁挽归去，久居应作地行仙。
次韵泊阊门
于立（元代）

渌水秋风荡桨船，白蘋洲上月初弦。
清光半入红窗里，照见羁人夜不眠。
应天长（柳浪闻莺）
张矩（宋代）

翠迷倦舞，红驻老妆，流莺怕与春别。过了禁烟寒食，东风颤钚春。游人恨，柔带结。更唤醒、羽喉宫舌。画桥远，不认绵蛮，晚棹空歇。

争似涌金楼，燕燕归来，钩转暮帘揭。对语画梁消息，香泥砌花屑。昆明事，休更说。费梦绕、建章宫阙。晓啼处，稳击金狨，双灯笼月。
澎湖杂咏二十首和陈别驾廷宪 其二
周凯（清代）

裹头赤足发鬅鬇，手执鱼腥结坠行。卖得青钱买红芋，家家辟谷学长生。
景德祀九宫贵神三首 其三 送神用《高安》。
郊庙朝会歌辞（宋代）

祗荐有常，惟神无方。回飙整驭，垂休降祥。
寄南岳泰禅师
齐己（唐代）

江头默想坐禅峰，白石山前万丈空。山下猎人应不到，雪深花鹿在庵中。
金陵夜泊
罗隐（唐代）

冷烟轻澹傍衰丛，此夕秦淮驻断蓬。
栖雁远惊沽酒火，乱鸦高避落帆风。
地销王气波声急，山带秋阴树影空。
六代精灵人不见，思量应在月明中。
和黄虚中韵二首 其二
曹勋（宋代）

喜见丰姿眼倍明，从来事事胜公荣。相望震泽三江水，便隔秦关万里情。

连茹搢绅游北阙，如公文采似东京。举觞喜共留春住，为读新诗一座倾。
读武惠妃传
杨万里（宋代）

桂折秋风露折兰，千花无朵可天颜。
寿王不忍金宫冷，独献君王一玉环。
除夕有感 其一
吴可读（清代）

又见新符换旧符，百官此日醉屠苏。升平岁月逢开宝，战伐河山半楚吴。

小劫红羊争顷刻，浮云苍狗极须臾。年来已分升沈定，何必金钱卜菀枯。
古寿人至闻五郎颇有老态作长句自遣
陆游（宋代）

齿落发斑儿亦老，志衰力惰我宁悲？埋盆便可为池看，折竹何妨作马骑。
点诵内篇庄叟语，长歌半格白公诗。
此身未死须安顿，除却山村百不宜。
戊子元旦
方仁渊（清代）

天烛绯红松柏青，春光齐插古铜瓶。儿燃爆竹掩双耳，妇颂椒铜喜满庭。

溪柳摇风金绰约，江梅带雪玉珑玲。回头骖筱行何速，昨日今朝长一龄。
乳燕飞 已巳初春，微疴偶作。百感纷来，欹枕无眠，信口赋此
邓瑜（清代）

世事何堪问。念椿庭、一官寄迹，终归无定。廿载匏悬贫转累，赢得霜痕满鬓。

只手板、消磨相證。毕竟有谁能点铁，叹空炊、无米慈劳甚。

长太息，恹恹病。

离家以后难消恨。走天涯、儿女身世，从人行径。回忆孩提真乐趣，二十馀年一瞬。

常漫把、思亲泪揾。何日归宁偿我愿，效斑衣、舞彩承欢景。

心切切，梦难稳。
雨中过颜东郊五首 其三
孙承恩（明代）

草堂极潇洒，水竹多幽深。主人有好怀，展席俯清吟。

时花弄芳姿，好鸟啭佳音。薰风泛丛兰，飘飖涤烦襟。

二子双玉立，劝我酒重斟。适意岂在酒，我病况靡任。

人生合并难，晤语惬素心。数觞已陶然，一笑忘古今。
题吴江三高堂范蠡
杨万里（宋代）

霸越亡吴未害仁，不妨报国并酬身。
风云长颈无遗恨，雪月扁舟更绝尘。
还了君王采香径，须饶老子苧罗人。
鴟夷若是真高士，张陆何堪作近邻。
高阳台（落梅）
李彭老（宋代）

飘粉杯宽，盛香袖小，青青半掩苔痕。竹里遮寒，谁念灭尽芳云。么凤叫晚吹晴雪，料水空、烟冷西泠。感凋零。残缕遗钿，迤逦成尘。

东园曾趁花前约，记按筝筹酒，戏挽飞琼。环佩无声，草暗台榭春深。欲倩怨笛传清谱，怕断霞、难返吟魂。转消凝。点点随波，望极江亭。
家园小酌
陆游（宋代）

满林春笋生无数，竟日鸬鹚来百回。
衣上尘埃真一洗，酒边怀抱得频开。
池鱼往者忧奇祸，社栎终然幸散材。
世世纷纷心本嬾，闭门岂独畏嫌猜。
多丽 题余氏女子绣陈思洛神图为阮亭赋
陈维崧（清代）

问多情，今古谁堪雄长。也无如、曹家天子，西陵台上虚帐。

更传闻、东阿子建，少年情绪骀荡。水上明珠，波间翠羽，洛神一赋，神飞魂怆。

只一事、家王薄行，难对中郎将。恐他日、黄须儿子，亦起非望。

又剪出、轻云态度，绣成流雪情状。叹香闺、一双纤手，比似文心谁瑜亮。

便使当年，袁家新妇，自临明镜图娇样。也还怕、传神阿堵，宛转须相让。

凝眸处、婀娜华容，千秋无恙。